Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2009

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2009,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2009, συνοδευόμενη από τις απαντήσεις του Οργανισμού [1],

έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 2062/94 του Συμβουλίου, της 18ης Ιουλίου 1994, για την ίδρυση Ευρωπαϊκού Οργανισμού για την Ασφάλεια και την Υγεία στην Εργασία [3], και ιδίως το άρθρο 14,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4], και ιδίως το άρθρο 94,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A7-0104/2011),

Α. λαμβάνοντας υπόψη ότι το Ελεγκτικό Συνέδριο επεσήμανε ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 5 Μαΐου 2010 το Κοινοβούλιο χορήγησε απαλλαγή στον διευθυντή του Ευρωπαϊκού Οργανισμού για την Ασφάλεια και την Υγεία στην Εργασία για την εκτέλεση του προϋπολογισμού του Οργανισμού για το οικονομικό έτος 2008 [5], στο δε συνοδευτικό του ψήφισμα της απόφασης περί απαλλαγής, επέστησε, μεταξύ άλλων, την προσοχή στο γεγονός ότι:

- ο Οργανισμός προέβη σε μεταφορά πιστώσεων ύψους 3400000 ευρώ (44 % των επιχειρησιακών του πιστώσεων) εκ των οποίων περίπου 1000000 ευρώ αφορούσαν αναλήψεις υποχρεώσεων που σχετίζονταν εξ ολοκλήρου με το 2009,

- το Ελεγκτικό Συνέδριο επεσήμανε παρατυπία σε μία διαδικασία ανάθεσης σύμβασης (χρησιμοποίηση σύμβασης πλαίσιο πέραν της μέγιστης αξίας της),

Γ. λαμβάνοντας υπόψη ότι το 2009 ο προϋπολογισμός του Οργανισμού ανερχόταν σε 15100000 ευρώ, ήτοι παρουσίασε αύξηση 0,6 % σε σχέση με το οικονομικό έτος 2008·

Επιδόσεις

1. ζητεί εκ νέου από τον Οργανισμό να υποβάλει, στον πίνακα που θα επισυνάψει στην προσεχή έκθεση του Ελεγκτικού Συνεδρίου, συγκριτικά στοιχεία για τα αποτελέσματα που επιτεύχθηκαν κατά το οικονομικό έτος που αφορά τη χορήγηση απαλλαγής και κατά το προηγούμενο οικονομικό έτος, προκειμένου η αρμόδια για την απαλλαγή αρχή να είναι σε θέση να αξιολογήσει αποτελεσματικότερα τις επιδόσεις του Οργανισμού από το ένα έτος στο άλλο·

2. εκφράζει την ικανοποίησή του για την πρωτοβουλία του Οργανισμού να πραγματοποιήσει ανάλυση προοπτικών σχετικά με τον αντίκτυπο στην ασφάλεια και την υγεία των τεχνολογικών καινοτομιών στις "πράσινες" θέσεις εργασίας έως το 2020· επισημαίνει επίσης ότι συγκεντρώθηκαν δεδομένα που αφορούν την ασφάλεια και την υγεία των γυναικών στον εργασιακό χώρο·

Διοίκηση του Οργανισμού

3. θεωρεί ότι το κόστος διοίκησης του Οργανισμού ανέρχεται σε 1,35 % του προϋπολογισμού, δεδομένου ότι το διοικητικό συμβούλιο του Οργανισμού αποτελείται από 84 μέλη και απασχολεί 64 άτομα (στοιχεία για το οικονομικό έτος 2008)· υπενθυμίζει ότι αυτό είναι σύμφωνο με τον κανονισμό (ΕΚ) αριθ. 2062/94 βάσει του οποίου ιδρύθηκε που αποσκοπεί σε μια τριμερή εκπροσώπηση με συμμετοχή των κοινωνικών εταίρων στο διοικητικό συμβούλιο· σημειώνει ότι τις τρέχουσες εργασίες του Οργανισμού επιτελεί στην πράξη το ενδεκαμελές προεδρείο, που διορίζεται από το διοικητικό συμβούλιο·

Μεταφορά πιστώσεων στο επόμενο έτος

4. εκφράζει την ανησυχία του για το γεγονός ότι το Ελεγκτικό Συνέδριο ανέφερε και πάλι το 2009 μεταφορές ύψους 3500000 ευρώ (47 % των πιστώσεων αναλήψεων υποχρεώσεων) για τις επιχειρησιακές δράσεις (τίτλος III) στο οικονομικό έτος 2010· τονίζει ότι η κατάσταση αυτή θα έχει ως αποτέλεσμα καθυστερήσεις στην εφαρμογή των δραστηριοτήτων του Οργανισμού και είναι αντίθετη με την αρχή του ετήσιου χαρακτήρα του προϋπολογισμού· αναγνωρίζει ότι αυτό οφείλεται εν μέρει στον πολυετή χαρακτήρα σημαντικών σχεδίων· αναγνωρίζει, ωστόσο, ότι ο Οργανισμός θέσπισε στις αρχές του 2010 έναν μηχανισμό μηνιαίων εκθέσεων για την παρακολούθηση της εκτέλεσης των δραστηριοτήτων που προβλέπονται στο ετήσιο πρόγραμμα εργασίας του καθώς και των σχετικών δημοσιονομικών πτυχών·

5. καλεί τον Οργανισμό να μειώσει το αυξημένο ποσοστό ακυρώσεων και να ενημερώσει την αρμόδια για την απαλλαγή αρχή για τα ληφθέντα μέτρα· χαιρετίζει τη δέσμευση του Οργανισμού να αποδώσει ιδιαίτερη προσοχή στις πιστώσεις υποχρεώσεων που εξακολουθούν να εκκρεμούν στο τέλος του χρόνου, με στόχο την αποδέσμευση των ποσών που δεν απαιτούνται για την κάλυψη μεταγενέστερων οικονομικών και νομικών υποχρεώσεων·

Εσωτερικός λογιστικός έλεγχος

6. χαιρετίζει την πρωτοβουλία του Οργανισμού να παράσχει στην αρμόδια για την απαλλαγή αρχή την ετήσια έκθεση εσωτερικού ελέγχου για τον Οργανισμό που συνέταξε η Υπηρεσία Εσωτερικού Ελέγχου· θεωρεί ότι αυτό αποτελεί εκδήλωση διαφάνειας και βέλτιστης πρακτικής που πρέπει να τηρείται από όλους τους υπόλοιπους οργανισμούς·

7. συγχαίρει τον Οργανισμό για τη σημαντική πρόοδο που σημείωσε στο ζήτημα αυτό· αναγνωρίζει ότι όλες οι "πολύ σημαντικές" συστάσεις που διετύπωσε η Υπηρεσία Εσωτερικού Ελέγχου προς τον Οργανισμό εφαρμόστηκαν και ολοκληρώθηκαν επαρκώς με εξαίρεση τη σύσταση για την επικύρωση των λογιστικών συστημάτων που υποβαθμίστηκε σε "σημαντική" λόγω της μερικής εφαρμογής της· καλεί συνεπώς τον υπόλογο του Οργανισμού να περιγράψει τη μέθοδο επικύρωσης του λογιστικού του συστήματος· υποστηρίζει την ιδέα της συνεργασίας με το υφιστάμενο διοργανικό δίκτυο λογιστών προκειμένου να θεσπιστούν κοινές απαιτήσεις και να αναπτυχθεί μια κοινή μέθοδος για την επικύρωση των λογιστικών συστημάτων στους οργανισμούς·

8. καλεί τον Οργανισμό να αναθεωρήσει τους καταλόγους ελέγχου προκειμένου τα ιδιαίτερα χαρακτηριστικά των διαφόρων χρηματοοικονομικών πράξεων να εναρμονιστούν και να είναι διαθέσιμα σε όλο το προσωπικό·

9. καλεί επιπροσθέτως τον Οργανισμό να οριστικοποιήσει/επικαιροποιήσει τις διαδικασίες τεκμηρίωσής του· καλεί ειδικότερα τον Οργανισμό να συντάξει εξαντλητικό κατάλογο των κυρίων διαδικασιών που θα εναρμονιστούν με τις απαιτούμενες διαδικασίες, τον οποίο θα επικαιροποιεί συστηματικά·

Ρόλος συντονιστή του δικτύου των Οργανισμών

10. συγχαίρει τον Οργανισμό για το αποτελεσματικό του έργο ως συντονιστή του δικτύου οργανισμών κατά τη διάρκεια της διαδικασίας απαλλαγής για το 2009·

11. παραπέμπει, όσον αφορά τις περαιτέρω παρατηρήσεις οριζόντιου χαρακτήρα που συνοδεύουν την απόφασή του περί απαλλαγής στο ψήφισμά του της 10ης Μαΐου 2011 [6] σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 338 της 14.12.2010, σ. 46.

[2] ΕΕ L 248 της 16.9.2002, σ. 1.

[3] ΕΕ L 216 της 20.8.1994, σ. 1.

[4] ΕΕ L 357 της 31.12.2002, σ. 72.

[5] ΕΕ L 252 της 25.9.2010, σ. 187.

[6] Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).

--------------------------------------------------